NEX อัดงบฯ 285 ลบ. ซื้อหุ้น “แอ๊บโซลูท แอสเซมบลี” เสิรมแกร่งธุรกิจรถบัสไฟฟ้า
NEX อัดงบฯ 285 ลบ. ซื้อหุ้น "แอ๊บโซลูท แอสเซมบลี" เสิรมแกร่งธุรกิจรถบัสไฟฟ้า
NEX อัดงบฯ 285 ลบ. ซื้อหุ้น "แอ๊บโซลูท แอสเซมบลี" เสิรมแกร่งธุรกิจรถบัสไฟฟ้า
10 ส.ค. 2563

บริษัท เน็กซ์ พอยท์ จำกัด (มหาชน) หรือ NEX แจ้งว่าที่ประชุมคณะกรรมการบริษัทเมื่อวันที่ 22 ก.ค. อนุมัติให้บริษัทเข้าซื้อหุ้น 45% ในบริษัท แอ๊บโซลูท แอสเซมบลี จำกัด (AAB) จาก About Click Company Limited คิดเป็นเงิน 218.25 ล้านบาท พร้อมกับเพิ่มทุนจดทะเบียนใน AAB ภายหลังการเข้าซื้อหุ้นแล้วเป็นเงินอีก 67.5 ล้านบาท รวมเป็นเงินลงทุนทั้งสิ้น 285.75 ล้านบาท โดยบริษัทได้ลงนามซื้อขายหุ้นกับผู้ขายเรียบร้อยแล้วเมื่อวันที่ 7 ส.ค.ที่ผ่านมา
ทั้งนี้ คาดว่าจะชำระเงิน และรับโอนหุ้น AAB จากผู้ขายภายใต้สัญญาซื้อขายหุ้นแล้วเสร็จภายในเดือนส.ค.63 โดยแหล่งเงินลงทุนจะมาจากการเสนอขายหุ้นให้กับบุคคลในวงจำกัด (PP) ตามที่ได้รับอนุมัติจากที่ประชุมวิสามัญผู้ถือหุ้น ครั้งที่ 2/2563 ซึ่งจัดขึ้นในวันที่ 10 ก.ค.63
สำหรับ AAB ประกอบธุรกิจ ผลิต ประกอบ และจำหน่ายรถบัสไฟฟ้า และดีเซล รวมถึงรถมินิบัสไฟฟ้าและรถตู้ไฟฟ้า โดยมีกำลังผลิตสูงสุดที่ 3,000 คัน/ปี โดยมีบริษัท อีเอ โมบิลิตี โฮลดิง จำกัด ถือหุ้นใหญ่ 55% และ About Click Company Limited ถือหุ้น 45% ซึ่งหลังจาก About Click Company Limited ขายหุ้นให้บริษัทแล้ว ก็จะไม่มีสัดส่วนถือหุ้นต่อไป
ทั้งนี้ บริษัทได้เริ่มการประกอบธุรกิจให้บริการรถบัสโดยสารให้เช่า (Financial Lease) ตั้งแต่ช่วงปลายปี 62 และล่าสุดได้เข้าลงทุนในบริษัท เบลี่ เซอร์วิส จำกัด เพื่อขยายขอบเขตการดำเนินธุรกิจของบริษัทไปสู่ธุรกิจนำเข้ารถบัสโดยสาร หรือส่งออกไปยังต่างประเทศ รวมทั้งให้บริการหลังการขาย และบริการอื่น ๆ ที่เกี่ยวกับรถบัสโดยสารทุกประเภท รวมทั้งจำหน่ายอะไหล่ ชิ้นส่วนและอุปกรณ์ที่เกี่ยวข้องกับรถบัสโดยสาร
โดยการทำรายการดังกล่าวเพื่อเพิ่มขีดความสามารถในการดำเนินธุรกิจรถบัสโดยสารของบริษัทให้ครบวงจรมากขึ้น บริษัทได้รับข้อเสนอทางธุรกิจที่น่าสนใจจากผู้ถือหุ้นปัจจุบันใน AAB และเล็งเห็นว่าธุรกิจผลิตรถบัสไฟฟ้า และดีเซล รวมถึงรถมินิบัส และรถตู้ไฟฟ้า ของ AAB มีความน่าสนใจ มีศักยภาพ และสามารถส่งเสริมธุรกิจปัจจุบันของบริษัทให้เติบโตมากยิ่งขึ้น ซึ่งจะช่วยสร้างโอกาสใหม่ ๆ ให้กับบริษัทอันอาจก่อให้เกิดประโยชน์ต่อบริษัทและผู้ถือหุ้น